india vs new zealand: kiwis beat india by 40 runs
భారీ లక్ష్య చేధనలో చేతులెత్తేసిన భారత్
భారీ లక్ష్య చేధనలో ఆరంభంలోనే వికెట్లు కోల్పోయిన భారత్ చేతులెత్తేసింది. కోహ్లి, ధోనీ పోరాడినా.. విజయానికి 40 పరుగుల దూరంలో నిలిచింది.
TNN | Updated:
Nov 4, 2017, 10:57PM IST
రాజ్&zwnj;కోట్ టీ20లో న్యూజిలాండ్ జట్టు 40 పరుగుల తేడాతో ఘన విజయం సాధించింది. మూడు టీ20ల సిరీస్&zwnj;లో 1-1తో సమంగా నిలిచింది. 197 పరుగుల భారీ లక్ష్యంతో బరిలో దిగిన భారత్.. ఆదిలోనే కీలక వికెట్లు కోల్పోయి ఓటమిపాలైంది. కెప్టెన్ విరాట్ కోహ్లి (42 బంతుల్లో 65; 8x4, 1x6), మహేంద్ర సింగ్ ధోనీ (37 బంతుల్లో 49; 2x4, 3x6) పోరాడినప్పటికీ.. సాధించాల్సిన రన్ రేట్ కొండలా పెరిగిపోవడంతో భారత్ 20 ఓవర్లలో 156/7కే పరిమితమైంది. ఓవర్&zwnj;కు దాదాపు పది పరుగులు చేయాల్సిన స్థితిలో బ్యాటింగ్ ఆరంభించిన టీమిండియాను ట్రెంట్ బౌల్ట్ ఆదిలోనే దెబ్బతీశాడు. ఇన్నింగ్స్ రెండో ఓవర్లోనే ఓపెనర్లు శిఖర్ ధావన్ (1), రోహిత్ శర్మ (5)ను పెవిలియన్ చేర్చాడు. దీంతో భారత జట్టు 11 పరుగులకే ఓపెనర్ల వికెట్లు కోల్పోయి కష్టాల్లో పడింది.
ఈ పరిస్థితిలో కొత్త కుర్రాడు శ్రేయస్ అయ్యర్ (21 బంతుల్లో 23), విరాట్ కోహ్లితో కలిసి జట్టును ఆదుకునే ప్రయత్నం చేశాడు. కానీ కుదురుకుంటున్న తరుణంలో మున్రో బౌలింగ్&zwnj;లో అయ్యర్&zwnj; అతడికే క్యాచ్ ఇచ్చి వెనుదిరిగాడు. తర్వాత వచ్చిన హార్దిక్ పాండ్య (1) కూడా వెంటనే అవుట్ కావడంతో భారత జట్టు 67 పరుగులకే నాలుగు టాప్ ఆర్డర్ వికెట్లు కోల్పోయింది.
Visit Site
Recommended byColombia
ఓవైపు వికెట్లు పడుతున్నా కెప్టెన్ కోహ్లి మాత్రం ధాటిగా పరుగులు రాబట్టాడు. 32 బంతుల్లో అర్ధ సెంచరీ బాదిన విరాట్ జట్టును గెలిపించేందుకు ప్రయత్నించాడు. మరో ఎండ్&zwnj;లో ధోనీ భారీ షాట్లు ఆడేందుకు ప్రయత్నించినప్పటికీ విఫలమయ్యాడు. సాధించాల్సిన రన్&zwnj;రేట్ ఎక్కువగా ఉండటంతో విరాట్ ఒత్తిడికి లోనయ్యాడు. శాంట్నర్ విసిరిన 17 ఓవర్లో కీపర్&zwnj;కు క్యాచ్ ఇచ్చి వెనుదిరిగాడు. దీంతో భారత్ విజయంపై ఆశలు వదులుకుంది. ఇన్నింగ్స్ చివరి ఓవర్లో 49 పరుగులు అవసరం కాగా, తొలి బంతిని సిక్సర్&zwnj;గా మలిచిన ధోనీ బౌల్ట్ విసిరి రెండో బంతిని శాంట్నర్&zwnj;కు క్యాచ్ ఇచ్చి వెనుదిరిగాడు. కివీస్ బౌలర్లలో బౌల్ట్&zwnj;కు 4 వికెట్లు దక్కగా, శాంట్నర్, సోథీ, మున్రో తలో వికెట్ పడగొట్టారు.
జట్టును గెలిపించడంలో కోహ్లి విఫలమైనప్పటికీ.. టీ20ల్లో అత్యధిక పరుగులు సాధించిన రెండో బ్యాట్స్&zwnj;మెన్&zwnj;గా రికార్డుల్లోకి ఎక్కాడు. న్యూజిలాండ్&zwnj;కు చెందిన బ్రెండన్ మెకల్లమ్ (2140) తర్వాత అంతర్జాతీయ టీ20ల్లో ఎక్కువ పరుగులు చేసిన క్రికెటర్ కోహ్లి(1943)నే కావడం విశేషం.
అంతకు ముందు టాస్ గెలిచి ముందుగా బ్యాటింగ్ చేసిన కివీస్ జట్టుకు ఓపెనర్లు శుభారంభం అందించారు. గుప్టిల్ (44 బంతుల్లో 45), మున్రో (58 బంతుల్లో 109 నాటౌట్; 7x4, 7x6) న్యూజిలాండ్&zwnj;కు భారీ స్కోరు అందించారు. తొలి వికెట్&zwnj;కు వీరిద్దరూ 105 పరుగులు జోడించారు. తర్వాత గుప్టిల్&zwnj;ను చాహల్ అవుట్ చేసినప్పటికీ.. మున్రో మాత్రం మెరుపు సెంచరీతో నాటౌట్&zwnj;గా నిలిచాడు. దీంతో కివీస్ జట్టు నిర్ణీత 20 ఓవర్లలో రెండు వికెట్ల నష్టానికి 196 పరుగులు సాధించింది. ఈ మ్యాచ్&zwnj;తోనే అరంగేట్రం చేసిన సిరాజ్ భారీగా పరుగులిచ్చి నిరాశపరిచాడు.
టీ20ల్లో భారత్&zwnj;పై శతకం సాధించిన తొలి కివీస్ ఆటగాడిగా మున్రో రికార్డు నెలకొల్పాడు. ఈ సెంచరీతో టీ20ల్లో రెండు శతకాలు సాధించిన క్రిస్ గేల్, బ్రెండన్ మెక్ కల్లమ్, ఈవిన్ లూయిస్&zwnj;ల సరసన మున్రో చేరాడు. అద్భుతంగా బ్యాటింగ్&zwnj; చేయడంతో పాటు బౌలింగ్&zwnj;లో ఒక వికెట్ తీసుకున్న మున్రో మ్యాన్ ఆఫ్ ది మ్యాచ్ సొంతం చేసుకున్నాడు.